b'\n_START_ARTICLE_\nPoslovnik Hrvatskoga sabora\n_START_SECTION_\nPovijest\n_START_PARAGRAPH_\nPrvi poslovnik hrvatskoga parlamenta donesen je 1861. godine na sjednici Sabora Kraljevine Hrvatske, Slavonije i Dalmacije. U 96 \xc4\x8dlanaka tim se aktom prvi put odredio unutarnji ustroj i na\xc4\x8din rada Sabora. Ovaj Poslovnik je do\xc5\xbeivio manje izmjene 1868. i 1869. godine._NEWLINE_Sabor je 1875. godine izglasao novi i kra\xc4\x87i poslovnik kojim je utemeljio stalna radna tijela poput Odbora za pravosudje, Odbora za bogo\xc5\xa1tovlje i nauku, Odbora za zemaljski prora\xc4\x8dun, Odbora za poslove unutarnje zemaljske uprave i drugi._NEWLINE_Me\xc4\x91u zanimljivostima iz ovoga Poslovnika su npr. i ove odredbe: glasovanje za ili protiv provodilo se tako da zastupnik ustane ili ostane sjediti; zastupnici nisu smjeli \xc4\x8ditati govore; posjetitelji sjednica morali su imati ulaznice za sjedenje na galeriji, me\xc4\x91u posjetiteljima su bila rezervirana mjesta za novinare-izvjestitelje._NEWLINE_Iako su poslovni\xc4\x8dke odredbe mijenjane u skladu s duhom vremena, Poslovnikom iz 1875. godine definirane su neke odredbe koje vrijede i danas poput odredbi o poimeni\xc4\x8dnom glasovanju, interpelaciji, opomenama zastupnicima koji se u raspravi udalje od teme, a zadr\xc5\xbeano je i na\xc4\x8delo zakonodavne procedure koja je i tada predvi\xc4\x91ala tri \xc4\x8ditanja prijedloga zakona, te prethodno mi\xc5\xa1ljenje radnih tijela._NEWLINE_U razdoblju do 1918. godine Poslovnik je do\xc5\xbeivio manje izmjene 1885., 1892. i 1896. godine kada su dodana nova radna tijela, te institut "suzdr\xc5\xbean" u glasovanju._NEWLINE_Poslovnici su kroz povijest u pravilu slijedili promjene dr\xc5\xbeavnog poretka, pa je tako godinu dana nakon Poslovnika Ustavotvornog sabora Narodne Republike Hrvatske 1946. godine donesen Poslovnik Narodne Republike Hrvatske, a nakon izmjena 1951., 1954., i 1958. godine, od 1965. godine na snazi je Poslovnik Sabora Socijalisti\xc4\x8dke Republike Hrvatske kojim se konstituira parlament s pet domova._NEWLINE_Druga zna\xc4\x8dajna promjena dogodila se 1976. godine kada se uspostavlja trodomni parlament. Taj se Poslovnik mijenja tek 1990. godine progla\xc5\xa1enjem samostalnosti Republike Hrvatske kada se Ustavom uspostavlja dvodomni parlament kojeg \xc4\x8dine Zastupni\xc4\x8dki i \xc5\xbdupanijski dom. Dva odvojena poslovnika Zastupni\xc4\x8dkog i \xc5\xbdupanijskog doma uspostavljena 1993. godine va\xc5\xbeila su do 2001. godine kada se uvodi jednodomni parlament, a na snagu stupa Poslovnik Hrvatskoga sabora koji je bio na snazi do sredine 2013. godine.'